Motorfietsryer sterf in botsing met stootskraperParamedici op die toneel. Foto: Verskaf ŉ 38-jarige man is Woensdagmiddag in Meyerton in Gauteng dood toe hy in ŉ botsing met konstruksievoertuig betrokke was. “By paramedici se aankoms op die toneel is die motorfiets se wrak en die stootskraper in die middel van Morrisstraat aangetref,” het Russel Meiring, woordvoerder van ER24, gesê. “Die motorfietsryer het ŉ kort afstand van die voertuie af gelê.” Paramedici het die man ondersoek. Hy het veelvuldige beserings opgedoen en was in ŉ kritieke toestand. Hy is op die toneel behandel en na die Sebokeng-hospitaal geneem vir mediese behandeling. “Die man het egter later in die hospitaal aan sy beserings beswyk.” Die bestuurder van die stootskraper is ongedeerd. Die oorsaak van die botsing is nie bekend nie en word deur die polisie ondersoek.